Ochorenie sa začína cerebelárnou poruchou chôdze, najmä ataxiou, ktorá postupuje aj na horné končatiny, zhorší sa chôdza, niekedy sa vyvíja obraz parkinsonizmu s akinéziou, amímiou a trasom. Prítomné sú poruchy mikcie s inkontinenciou. Šľachové reflexy sú zachované, hlboká a povrchová citlivosť je porušená len niekedy, svalová hypotónia a atrofia chýba, očné príznaky nebývajú prítomné. Neskôr sa vyvinie rigor svalstva, ktorý prekryje všetky príznaky, ako aj org. mozgový psychosyndróm s demenciou. Priebeh ochorenia je rýchly a letálny koniec sa dostavuje za 1 – 4 roky. Etiológia nie je jednotná, pravdepodobne ide o rôzne príčiny (syfilis, chronický alkoholizmus a iné). Termín vznikol spojením mien francúzskych neurológov Josepha Julesa Dejerinea (1849 – 1917) a Andrého Thomasa (1867 – 1963).
klinický obraz atrofie olivo-ponto-cerebelárneho systému s cerebelárnou poruchou koordinácie
Kadlec, O. et al.: Encyklopédia medicíny. I. Bratislava: Asklepios 1993.